Fronterne blev trukket klart op på flere punkter, da spidskandidaterne ved kommunalvalget i Hjørring mødtes i tv-studiet. For det første signalerede en række partier uden om Socialdemokratiet, at de vil ophæve det forbud mod friplejehjem, som kommunen i 2019 indførte i kølvandet på lang tids debat om plejehjemsstrukturen. Borgmester Arne Boelt (S) stod ved forbuddet, men sagde dog, efter at have hørt de mange argumenter imod, at når byrådet på et tidspunkt har tilpasset plejehjemsstrukturen, “kan vi tale om det”, altså en ophævelse af forbuddet. Lokallisten vil en anden vej For det andet blev Arne Boelt, borgmester gennem 12 år, under tv-debatten bekræftet i, at Lokallisten, der gennem flere perioder har været en sikker del af hans parlamentariske grundlag, nu - som den ny spidskandidat, Erik Krage, formulerede det i en runde om det forestående borgmestervalg - “skal en anden vej”. Erik Krage lod forstå, at afgørende for, hvem listen peger på til borgmesterposten, bliver den økonomiske politik, den næste borgmester vil føre. Det var en bold, Venstres nye spidskandidat, Søren Smalbro, ikke var sen til at gribe. “Vi har brugt for mange penge,” sagde han. Fortsat støtte til Arne Boelt Til gengæld kunne Arne Boelt fortsat regne med støtte fra Enhedslisten og SF. Folkesocialisten Jørgen Bing tilsagde dog sin støtte med en ikke særlig indpakket kritik af førstemanden: “Efter 12 år som borgmester kan enhver godt få lidt bykonge-tendenser. SF er garanten for, at Arne de næste fire år ikke flagrer for meget,” sagde Jørgen Bing. Ved valget for fire år siden fik Socialdemokratiet næsten flertal selv. Havneudvidelsen fyldt i debatten Også havneudvidelsen i Hirtshals fyldte i debatten - især om, hvor de vindmøller, der skal være med til at finansiere udvidelsen, skal stå. Skal de stå i en skov, et andet sted på land eller til havs? Byrådet har netop lagt op til en høringsproces. Arne Boelt sagde, at høringsprocessen betyder, at man “lader borgerne i Hirtshals selv bestemme”. Flere andre kandidater pointerede dog, at politikerne ikke selv slipper for at tage stilling. Se hele analysen som tv-indslag her:

Referat:
Forbuddet fra 2019 mod Friplejehjem i Hjørring Kommune  fik en fremtrædende plads i debatten mellem spidskandidaterne til kommunalvalget, men der blev også diskuteret borgmesterskifte og havneplaner.